LV Eiropas Savienības Oficiālais Vēstnesis C 320/1

PADOMES ATZINUMS

(2004. gada 5. jūlijs)

par Čehijas Republikas konverģences programmu 2004.-2007. gadam

(2004/C 320/01)

EIROPAS SAVIENĪBAS PADOME,

ņemot vērā Eiropas Kopienas dibināšanas līgumu,

ņemot vērā Padomes Regulu (EK) Nr. 1466/97 (1997. gada 7. jūlijs) par budžeta stāvokļa uzraudzības un ekonomikas politikas uzraudzības un koordinācijas stiprināšanu (1), un jo īpaši tās 9. panta 2. punktu,

ņemot vērā Komisijas ieteikumu,

apspriedusies ar Ekonomikas un finanšu komiteju,

IR SNIEGUSI ŠO ATZINUMU.

Padome 2004. gada 5. jūlijā izskatīja Čehijas Republikas konverģences programmu laikposmam no 2004. līdz 2007. gadam. Programma tikai daļēji atbilst prasībām attiecībā uz datiem grozītajos “noteikumos par stabilitātes un konverģences programmu saturu un formātu”. Konkrēti turpmāk jāuzlabo gan valsts funkcionālo sastāvdaļu, gan valsts apakšnozaru EKS 1995 ieņēmumu un izdevumu datu kvalitāte.

Programmas pamatā ir budžeta stratēģija, kuras mērķis ir pakāpeniski samazināt valsts budžeta deficītu līdz 3,3 % no IKP 2007. gadā no 12,9 % 2003. gadā (5,9 % no IKP, neieskaitot būtisku vienreizēju darbību saistībā ar aprēķinātām valsts garantijām). Programmā arī norādīts, ka ieteiktajos deficīta samazināšanas pasākumos paredzēts, ka pārmērīga budžeta deficīta novēršana būs panākta līdz 2008. gadam. Ir noteikts, ka šo mērķi sasniegs ar fiskālās konsolidācijas pasākumiem, kas lielākoties pieņemti 2003. un 2004. gadā. Programmā paredzēts, ka valsts izdevumu attiecības samazināšana pārsniegs kritumu valsts ieņēmumos attiecībā pret IKP. Attiecībā uz ieņēmumiem programmā paredzēts pāreja no tiešiem uz netiešiem nodokļiem. Attiecībā uz izdevumiem programmā paredzēts samazināt pārskaitījumus un subsīdijas un valdības izdevumus. Programmā paredzēts neliels valsts ieguldījumu pieaugums kā IKP daļa.

Programma balstās uz makroekonomikas modeli, kas atspoguļo piesardzīgus pieņēmumus par pieaugumu, t.i., 2,8 % pieaugumu 2004. gadā un turpmāku palielināšanos, sasniedzot 3,5 % 2007. gadā. Vērtējot budžeta prognozes, šo modeli atzīst par atsauces modeli. Inflācijas prognoze šķiet reāla.

Programmā paredzēts, ka deficīts tiks samazināts līdz 3,3 % no IKP 2007. gadā un arī turpmāk samazināsies, ar šādiem starpposma mērķiem: 5,3 % no IKP 2004. gadā, 4,7 % no IKP 2005. gadā, un 3,8 % no IKP 2006. gadā. Korekcijas mērķis nav ļoti augsts, jo nav būtisku sociālu izdevumu reformu, kā arī ņemot vērā projektēto atjaunošanas apjomu. Budžeta prognožu riski ir samērā līdzsvaroti. No vienas puses, piesardzīgais makroekonomiskais modelis liecina, ka ieņēmumi varētu būt augstāki nekā paredzēti un ka izdevumi varētu būt zemāki nekā noteikti budžetā. No otras puses, ir neskaidrs, kā daudzas vienlaicīgas nodokļu maiņas 2004. gadā ietekmē saimniecisko vienību darbību. Turklāt vēl jāvienojas par svarīgiem pasākumiem par noguldījumiem, īpaši attiecībā uz valdības izdevumiem. Programmas budžeta stāvoklis šķiet pietiekams, lai līdz 2008. gadam samazinātu deficītu līdz deficīta robežvērtībai - 3 % no IKP.

Programmas laikposmā parāda attiecība palielinās par 4,1 procentpunktiem, sasniedzot 41,7 % no IKP 2007. gadā. Parāda attiecības attīstība varētu būt nelabvēlīgāka nekā projektēta, ņemot vērā iespējamas pārmaiņas, kas ietekmētu krājumu un plūsmu korekciju.

Attiecībā uz ilgtspējību ilgā termiņā Čehijas Republikas budžetā varētu rasties būtiskas nelīdzsvarotības, veicot izmaksas, ko prasa sabiedrība, kura noveco. Lai nodrošinātu valsts finansēm stabilu pamatu, ir būtiski veicināt pasākumus, kuru mērķis ir iegūt pietiekamu primāro atlikumu. Turklāt budžeta stratēģija, kas balstās uz pakāpenisku konsolidāciju programmas laika posmā, jāpapildina ar pasākumiem, kas tieši risina gaidāmu ar vecumu saistītu izdevumu pieaugumu, tostarp vispārēju pensiju un veselības aprūpes sistēmas reformu.

Ņemot par pamatu Komisijas ieteikumus, Padome 2004. gada 5. jūlijā pieņēma lēmumu, ka Čehijas Republikā pastāv pārmērīgs valsts budžeta deficīts saskaņā ar Līguma 104. panta 6. punktu, un saskaņā ar 104. panta 7. punktu Čehijas Republikai sniedza ieteikumus, lai to novērstu, kuros iekļauti Padomes ieteikumi par īstenojamo politiku.

Čehijas Republikas konverģences programmas galvenās prognozes

2003 2004 2005 2006 2007 Reālais IKP pieaugums (%) 2,9 2,8 3,1 3,3 3,5 Nodarbinātības līmeņa pieaugums (%) – 0,7 – 0,8 – 0,3 0,0 0,1 SPCI inflācija (%) – 0,1 2,8 2,6 2,2 2,2 Vispārīgā valdības bilance (% no IKP) – 12,9 – 5,3 – 4,7 – 3,8 – 3,3 Valdības bruto parāds (% no IKP) 37,6 38,4 39,7 41,0 41,7

(1) OV L209, 2.8.1997., 1. lpp. Visi šajā tekstā minētie dokumenti ir atrodami interneta mājas lapā

http://europa.eu.int/comm/economy_finance/about/activities/sgp/main_en.htm